Stadion-geweld: Borgtog vir beskuldigdesGeweld by Moses Mabhida-stadion (Foto: ANA) Drie verdagtes het Dinsdagoggend in die Durban-landdroshof verskyn op aanklag van openbare geweld ná ŉ voorval by die Moses Mabhida-stadion waar ‘n bakleiery onlangs tussen sokkertoeskouers uitgebreek het. Kol. Thembeka Mbhele, woordvoerder van die polisie, het gesê Cebolendoda Hadebe (21), Douglas Mhlaliseni Mkhize (42) en Lungigani Gabriel Jaca (33) is vrygelaat op borgtog van R1 000 elk. “Ons moedig persone aan, wat nog in verband met die saak gesoek word, om ons ondersoekbeamptes dadelik te kontak voor ons polisiebeamptes hulle aankeer. Ons doen ook ŉ beroep op beseerde slagoffers om na vore te kom, want ons het nog hulle verklarings nodig,” het Mbhele verduidelik. Die saak teen die drie mans is tot 25 Mei uitgestel waar hulle saam met vier ander medebeskuldigdes sal verskyn wat vroeër reeds op dieselfde aanklagte in die hof verskyn het. Meer as 20 persone is op 21 April beseer toe toeskouers op die veld gehardloop en begin baklei het ná Kaizer Chiefs teen Free State Stars in die halfeindstryd van die Nedbank-beker verloor het.